FOTO Mladić bježao policiji pa se zabio u bager. Kazna 7420 eura!

“U subotu oko 22.15 sati policijski službenici mobilne jedinice su u Sesvetama, na Zagrebačkoj cesti, uočili osobni automobil volvo, za kojeg su provjerama utvrdili da se na istom nalaze nepripadajuće registarske oznake.

S ciljem zaustavljanja vozila na pogodnom mjestu uz korištenje svjetlosnih i zvučnih znakova, a vodeći brigu o sigurnosti osoba u vozilu i građana, policijski službenici pokušali su zaustaviti vozilo, a na čije naredbe se vozač oglušio i nastavio kretanje velikom brzinom.

Dolaskom do križanja ulica Zagrebačke ceste i Ljudevita Posavskog prošao je na crveno svjetlo i nastavio vožnju u smjeru juga pri čemu je obilazio kolonu vozila suprotnim prometnim trakom gdje se i dalje nije zaustavljao na naredbe policijskih službenika i prometne signalizacije grubo kršeći prometne propise.

Prometna u Zagrebu, vozač zbrisao / Foto: PU ZAGREBAČKA

Dolaskom do križanja ulica Slavonska avenija i Ulice Resnik III. vozilom je skrenuo u desnu stranu i uslijed neprilagođene brzine sletio s kolnika na dvorišnu ogradu koju je oštetio i probio, nakon čega se zaustavio udarivši u parkirani radni stroj.

Brojni prekršaji

Vozač je nakon prometne nesreće pobjegao. Policijski su službenici u utorak operativnim radom utvrdili o kome se radi te uhitili 25-godišnjeg vozača koji se dovodi u vezu s prometnom nesrećom te proveli kriminalističko istraživanje u službenim prostorijama”, kažu u Policijskoj upravi zagrebačkoj.

Utvrđeno je da vozač nije postupao po naredbama policajaca, četiri puta se nije zaustavio na crveno, obilazio kolonu vozila, pobjegao s nesreće, nije poštivao prometne znakove, vozio prebrzo, izazvao prometnu, upravljao neregistriranim i neosiguranim vozilom bez vozačke.

U prometnoj nesreći nastala je velika materijalna šteta, a vozač nije ozlijeđen. Policija je predložila čak 15.660 eura kazne, bezuvjetni zatvor od 120 dana te 24 mjeseca zabrane kad položi vozački.

“Sud je okrivljeniku nepravomoćnom presudom izrekao samo novčanu kaznu u iznosu od 7420 eura. Zbog sumnje da je počinio kazneno djelo krivotvorenje isprave, kriminalističko istraživanje se nastavlja”, rekli su u policiji danas.

Objava FOTO Mladić bježao policiji pa se zabio u bager. Kazna 7420 eura! pojavila se prvi puta na Danica.hr.