Mortus pijani mladić noćas bježao policiji, ali nije daleko stigao

Mortus pijani vozač bježao je rano jutros policiji, ali nije daleko stigao.

Kako javlja policija, u nedjelju oko 3 ujutro u Požegi u Ulici kralja Zvonimira vozač se oglušio se na zvučne i svjetlosne signale službenog vozila i nastavio vožnju kolnikom Primorske ulice u suprotnom smjeru.

“Nakon toga je skrenuo u Županijsku ulicu u suprotnom smjeru, gdje je uslijed neprilagođene brzine izgubio nadzor nad vozilom i sletio van kolnika te udario prednjom lijevom stranom vozila u metalnu ogradu i betonski zid.

Nadalje je utvrđeno da je vozilom prije stjecanja prava na upravljanje i pod utjecajem alkohola od 2,10 promila upravljao 23-godišnjak.

Kako je postojala opasnost da će nastaviti s činjenjem prekršaja, mladić je smješten u posebnu prostoriju policije i protiv njega slijedi prekršajni nalog”, rekli su jutros u požeškoj policiji.

U ponedjeljak je policija otkrila kako je “vozaču izdan optužni prijedlog na novčani iznos od 4880 eura i zaštitna mjera zabrane upravljanja vozilima B kategorije u trajanju od 22 mjeseca”.

Objava Mortus pijani mladić noćas bježao policiji, ali nije daleko stigao pojavila se prvi puta na Danica.hr.