Pijani vozač odgurnuo policajca i pobjegao. Više policijskih vozila nije ga ulovilo

Ponoćna filmska potjera za odbjeglim pijanim vozačem kojeg je policija pokušala uhititi, ali ih je odgurnuo i pobjegao.

Sve se događalo oko pola sata iza ponoći u nedjelju na relaciji između Vukovara i Vinkovaca. U potjeri je sudjelovalo više policijskih vozila, ali “pobješnjeli slavonski max” uspio im je umaknuti nakon suludo opasne vožnje.

Uhitili su ga tek oko 10 sati ujutro u selu Rokovci južno od Vinkovaca, udaljenom 30-ak kilometara od Vukovara gdje je bio prvotno zustavljen u prometu.

“Jučer, 4. lipnja, u 0,35 sati prilikom nadzora cestovnog prometa u Ulici Priljevo u Vukovaru, policijski službenici su zaustavili i kontrolirali osobni automobil njemačkih registracijskih oznaka i vozača (37) te utvrdili kako upravlja pod utjecajem alkohola u organizmu od 0.86 g/kg.

Prisila prema policiji

Kako je nakon isključenja iz prometa izrazio namjeru daljnjeg upravljanja vozilom i odbio poći u službene prostorije policije radi zadržavanja, nad njim su uporabljena sredstva prisile. No, on je rukama odgurnuo policijskog službenika, sjeo u automobil te se velikom brzinom udaljio u smjeru Vinkovaca.

Tom prilikom, osim što je bio pod utjecajem alkohola, počinio je nekoliko teških prometnih prekršaja: prolazak kroz crveno svjetlo, kretanje u suprotnom smjeru i nezaustavljanje na svjetlosne i zvučne signale službenih vozila.

Policijski službenici uhitili su ga u 10 sati u Rokovcima kod Vinkovaca i priveli u službene prostorije radi provođenja kriminalističkog istraživanja. Utvrđena je sumnja kako je uporabom sile spriječio policijskog službenika u obavljanju radnje. Policijski službenik pritom nije ozlijeđen.

Zbog sumnje u počinjenje kaznenog djela Prisila prema službenoj osobi, protiv njega je državnom odvjetništvu podnesena kaznena prijava, dok su radi počinjenih prometnih prekršaja protiv njega podnijeti prekršajni nalog, optužni prijedlog i dva obavezna prekršajna naloga”, rekli su danas u policiji.

Objava Pijani vozač odgurnuo policajca i pobjegao. Više policijskih vozila nije ga ulovilo pojavila se prvi puta na Danica.hr.