Siniša pijan bježao interventnoj policiji pa se zabio u stup

Siniša (50) je proglašen krivim i osuđen nakon što je pijan automobilom bježao policiji pa skrivio prometnu nesreću.

Kako se navodi u presudi, on je početkom siječnja oko 14.15 sati upravljao fiatom unom Varaždinskom ulicom kroz Donji Kučan u smjeru Kučan Marofa kod Varaždina pod utjecajem alkohola od 1,45 promila, i to neregistriranim vozilom.

Policija ga je pokušala zaustaviti pomoću zvučnih i svjetlosnih signala sa službenog vozila, ali on se na to oglušio. Potom je na mokrom kolniku u lijevom zavoju na prijelazu ceste preko željezničke pruge izletio na travnatu površinu i stražnjim desnim dijelom vozila udario u električni betonski stup.

Siniša se na sudu branio kako je tog dana poštovao sve prometne propise, ali policiju nije čuo jer slabo čuje, a zaboravio je slušni aparatić.

Kazna 1300 eura

“Čim sam primijetio policiju u automobilu iza, krenuo sam zaustavljati vozilo i skrenuo s kolnika, ali sam zbog ispuhane gume na automobilu i prelaska željezničke pruge izgubio nadzor. Policija je bila u marici, s fantomkama na glavi, i nije mi jasno zašto su baš mene lovili.

Kad sam u retrovizoru uočio rotirajuća svjetla, bio sam već na makadamu te se sklonio s ceste da ih propustim jer sam mislio da se radi o hitnoj pomoći. Tom prilikom sam sletio u polje. I nije bilo nikakve potrebe za upotrebom prisile i privođenjem”, branio se Siniša.

No, interventni policajci svjedočili su da im je doista bježao i da je skrivio prometnu, i to pod utjecajem alkohola. Htjeli su zaustaviti taj fiat uno jer su primijetili da nema registracijske pločice. Dvojica policajaca poznaju Sinišu i kažu da nemaju pojma da ima problema sa sluhom.

Osim toga, jako ih je dobro čuo i razumio prilikom ispitivanja u policiji. Sutkinja je Sinišu kaznila s 1300 eura i 20 eura troškova postupka. Od kazne mu se odbija 80 eura jer je dva dana proveo u policijskom pritvoru. Presuda je nepravomoćna.

Objava Siniša pijan bježao interventnoj policiji pa se zabio u stup pojavila se prvi puta na Danica.hr.